תושבים יקרים שלום רב,

להלן עיקרי הדברים מישיבת הוועד שהתקיימה בתאריך 1-1-2019

לעיון בפרוטוקול [לחץ כאן](https://www.aroundy.com/?ch&site_id=TEajae&site=nirit&ch=v_protocol)

1. **תקציב היישוב לשנת 2019**: מסגרת התקציב אושרה. בעת חלוקת התקציב נלקחו בחשבון אוכלוסיות הגיל השונות ויחסן המספרי ביישוב. אך, ברצוננו להביא לידיעת התושבים כי *המצב הפיננסי של היישוב מאתגר ונכון לעכשיו אין ליישוב משאבים כספיים אשר מאפשרים השקעה בפיתוח ותחזוקה של תשתיות*. הוועד פועל בכל המישורים: פנייה למועצה, בחינה מחדש של כל הוצאה על מנת להתייעל, וזאת במטרה להציב יעד של חיסכון אשר יאפשר למלא מחדש את הרזרבות התקציביות. אנו נעדכן בהרחבה תוך כדי ולאחר השלמת התהליך.
2. **תשתיות חשמל**: הוועד קיבל סקירה של המזכיר על מצב תשתיות החשמל. ההבנה של חברי הוועד היא שמצב התשתיות הינו רעוע ועל מנת לפתור באופן מלא נדרשת השקעה של סכום גבוה מאוד, אשר נכון לעכשיו ליישוב אין את התקציב הנדרש. נושא זה נמצא בראש סדר העדיפות ואנו פועלים במספר דרכים על מנת להתמודד עם המצב, בין היתר הגשת בקשה למועצה לסיוע, שיתוף תושבים מומחים וכד'. בינתיים, נעשו עבודות גיזום עצים והחלפת לוחות חשמל. כמו כן חשמלאי המועצה יבדוק את כל הנורות ויוודא שהן לא המקור לקצרים ולהקפצת הפקק.
3. **תשתיות ביוב**: המזכיר הציג את תכנית הפעולה אשר תכלול גיזום מאסיבי של שיחי השיטה לאורך קו הביוב. על מנת לחסוך בהוצאות, הגזם יפונה על בסיס הפינוי השבועי של הגזם מהיישוב. לאחר השלמת הפינוי יתבצע יישור של השטח ולאחריו המועצה תבצע שיפוץ של הקו. על מנת לוודא שהעבודה מתבצעת ביעילות המרבית, הוחלט למנות את אב הבית יוסי אדיב כמנהל הפרויקט אשר יפקח עליו בנוכחות מלאה בשטח.
4. **חברי המליאה**: חברי המליאה השתתפו בישיבת הוועד ועדכנו על הנעשה במועצה. הוועד רואה בחברי המליאה גורם משמעותי לבניית קשר חיובי בין היישוב והמועצה ורואה בהם חלק מהנהגת היישוב. כמו כן, הודגשה החשיבות של תיאום בין הוועד למליאה על מנת שהיישוב ידבר בקול אחד אל מול המועצה. בטווח הזמן המיידי חברי המליאה יסייעו לפעול ולקדם בין היתר את הנושאים הבאים: מציאת פתרון לפקק שנוצר כתוצאה מפתיחת השער של אורנית ביער חורשים, מעקב אחרי ההחלטה של המועצה להקים תאורה ושיפור התשתיות בכביש בין כפר ברא למתן.

כמו תמיד, מוזמנים ליצור קשר.

בברכה, ועד נירית